"Fabrila" jamoasi futbolchisi Xulio Reyning "Deportivo" jamoasiga o‘tishi borasidagi harakatlar to‘xtatildi. "Deportivo" jamoasining rasmiy saytida ma’lum qilinishicha, galisiyaliklar futbolchini sotib olgani haqida o‘tgan yakshanba kuni e’lon qilgandi, biroq kutilmaganda kelishuvdan voz kechildi. Ma’lum bo‘lishicha, Rey 2012 yili o‘z tvitterida "Deportivo" va uning muxlislari sha’niga haqoratli xabar qoldirgan — hozirda bu xabar o‘chirib tashlangan. "Klub Xulio Reyning ijtimoiy tarmoqlarida bir necha yil avval qoldirilgan xabarlarni tekshirib chiqib, o‘yinchi bilan shartnoma imzolamaslikka qaror qildi", - deyiladi "Deportivo" bayonotida. "Deportivo" libosini o‘zini haqiqiy sportchi sifatida ko‘rsata olgan, raqiblarini hurmat qiladigan, jamoa, uning ranglari, ramzi va qadriyatlariga sodiq bo‘la oladigan insongina kiyishga haqli", - deya qo‘shimcha qilinadi klub bayonotida.